Universis presentes litteras inspecturis, frater G. humilis abbas et conventus Viziliacensis, salutem in Domino, et orationes In libro Machabeorum legimus quam sanctum sit, quam salubre pro defunctis exorare, ut a peccatis solvantur. Unde nos, attendentes devotionem quam inclite recordationis Ludovicus, rex Francorum habuit erga universam ecclesiam, utpote qui pro fide catholica assumpto crucis caractere contra inimicos fidei christiane rebus est humanis exceptus, concessimus ei quod pro salute anime sue perpetuum anniversarium suum sollemniter faciemus, sicut pro bone memorie Gerardo, comite, fundatore nostro, facere consuevimus, annuatim, quod hoc idem pro domina Blancha, uxore ejusdem, matre domini regis Ludovici faciemus quando eam de medio transire contigerit, Domino permittente. Actum, in capitulo nostro et sigillatum, die veneris quindene beati Johannis-Baptiste, anno Domini Mº CCº XXXº sexto.